IKURI
A Sucu Beka o Jisu ena Vula o Tiseba?
E SEGA ni tukuna na iVolatabu na tikinisiga se na vula a sucu kina o Jisu. Ia, nida dikeva na itukutuku ena iVolatabu eda rawa ni vakadeitaka ni a sega ni sucu o koya ena vula o Tiseba.
E yaga e ke meda kila se dau vakacava tu na draki e Peceliema, na koro a sucu kina o Jisu, ena vula o Tiseba. Ena nodra ivolanivula na Jiu na vula o Chislev (veitaudonui kei na Noveba/Tiseba) e dau draki batabata, tau tale ga vakalevu na uca. Na vula e tarava, na Tebeth (veitaudonui kei na Tiseba/Janueri) e dau liliwa sara na draki, dau tau ena so na gauna na ucacevata ena veitokaitua. Na cava tale e kaya na iVolatabu me baleta na draki ena yasayasa oya?
Era vakadeitaka tale e so era vola na iVolatabu ni vula o Chislev a vula ni draki batabata kei na uca. Kena ivakaraitaki, e vola o Esera nira “sautaninini…e na vuku…ni uca levu” e dua na ilawalawa era soqoni vata e Jerusalemi ena “[i]kaciwa ni vula [Chislev], e nai karuasagavulu ni siga ni vula.” Qai volaitukutukutaka o Esera na ka era kaya sara ga na ilawalawa oya me baleta na draki: “Sa levu na uca e na veisiga oqo, ka sa dredre me keimami tiko etautuba.” (Esera 10:9, 13; Jeremaia 36:22) Sa rauta mera sega ni dau tu e tautuba na qelenisipi kei ira na ivakatawanisipi ena yasayasa oya ena veibogi ni vula o Tiseba!
Era tiko ena vanua veico ena bogi na ivakatawa kei na nodra sipi ena gauna a sucu kina o Jisu
Ia, e vakaraitaka na iVolatabu nira a qarava tiko nodra sipi e tautuba na ivakatawa ena bogi e sucu kina o Jisu. E kaya sara mada ga o Luke ni “ratou a tiko voli e na vanua veico” volekati Peceliema e so na ivakatawanisipi “ka ratou veivuke vakatawa sipi tiko e na bogi.” (Luke 2:8-12, VV) Eda dikeva e ke nira tiko voli e tautuba na ivakatawanisipi, sega wale ga ena loma ni siga, ia era vakatawa sipi tiko ena vanua veico ena bogi. Era na cakava beka oqo ke ra donuya na draki liliwa kei na vulaiuca e dau tarai Peceliema ena vula o Tiseba? Sega sara! E macala gona mai na veika a yaco tiko ena gauna a sucu kina o Jisu ni a sega ni sucu o koya ena vula o Tiseba.*
E tukuna vakamatata na iVolatabu na tikinisiga kei na vula a mate kina o Jisu, ia e sega ni tukuna vakadodonu na gauna a sucu kina. E veiganiti oqo nida nanuma na vosa i Tui Solomoni: “Sa vinaka na yaca e rogo vinaka ka ca nai lumu talei; ka sa vinaka na siga ni mate ka ca na siga sa sucu kina e dua.” (Dauvunau 7:1) Eda sega gona ni kurabui ni tukuna vakamatailalai na iVolatabu na cakacaka vakaitalatala kei na mate i Jisu, ia e vica ga na ka e tukuni me baleta na gauna a sucu kina.
* Ena so tale na ivakamacala, raica na ivola Reasoning From the Scriptures, tabana e 176-9, tabaka na iVakadinadina i Jiova.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn